b'\n_START_ARTICLE_\nCazul \xe2\x80\x9eAnca\xe2\x80\x9d\n_START_PARAGRAPH_\nCazul Anca reprezint\xc4\x83 cazul judiciar declan\xc8\x99at de uciderea unei tinere \xc3\xaen vara anului 1977._NEWLINE_Este considerat cea mai mare eroare judiciar\xc4\x83 din Rom\xc3\xa2nia._NEWLINE_Sub presiunea directivelor regimului comunist, interogatoriile au fost efectuate abuziv, fiind arestate \xc8\x99i condamnate persoane nevinovate._NEWLINE_Anca Broc\xc4\x83\xc8\x9beanu, \xc3\xaen v\xc3\xa2rst\xc4\x83 de 18 ani din Sibiu, venise \xc3\xaen Bucure\xc8\x99ti la o m\xc4\x83tu\xc8\x99\xc4\x83, \xc3\xaen luna iulie a anului 1977 pentru a sus\xc8\x9bine un examen de admitere la ASE._NEWLINE_\xc3\x8en dup\xc4\x83-amiaza zilei de 6 iulie p\xc4\x83r\xc4\x83se\xc8\x99te adresa rudei pentru a vedea listele de reparti\xc8\x9bii a candida\xc8\x9bilor la examen._NEWLINE_Din acel moment nu mai este v\xc4\x83zut\xc4\x83 \xc3\xaen via\xc8\x9b\xc4\x83, iar a doua zi m\xc4\x83tu\xc8\x99a anun\xc8\x9b\xc4\x83 dispari\xc8\x9bia acesteia._NEWLINE_La 8 iulie, \xc3\xaen Parcul Hipodrom este g\xc4\x83sit un pachet care con\xc8\x9binea dou\xc4\x83 m\xc3\xa2ini ale unei femei._NEWLINE_Mili\xc8\x9bia declan\xc8\x99eaz\xc4\x83 c\xc4\x83ut\xc4\x83rile \xc8\x99i \xc3\xaen urm\xc4\x83toarele zile sunt descoperite celelalte por\xc8\x9biuni ale cadavrului, \xc3\xaempachetate \xc8\x99i aruncate \xc3\xaen zone diferite._NEWLINE_Astfel, capul este g\xc4\x83sit \xc3\xaen vecin\xc4\x83tatea Spitalului Col\xc8\x9bea._NEWLINE_Conform examenului medico-legal, victima fusese ucis\xc4\x83 prin asfixiere._NEWLINE_T\xc3\xa2n\xc4\x83ra fusese violat\xc4\x83 \xc8\x99i deposedat\xc4\x83 de bijuterii._NEWLINE_Deoarece cazul avusese loc la scurt timp dup\xc4\x83 seria de asasinate ale lui Ion R\xc3\xaemaru \xc8\x99i putea provoca panic\xc4\x83, Ceau\xc8\x99escu d\xc4\x83 ordin ca f\xc4\x83pta\xc8\x99ul s\xc4\x83 fie prins c\xc3\xa2t mai cur\xc3\xa2nd, pentru a nu comite \xc8\x99i alte crime._NEWLINE_Mai mul\xc8\x9bi ofi\xc8\x9beri, subofi\xc8\x9beri \xc8\x99i alte persoane cu func\xc8\x9bii \xc3\xaenalte din Mili\xc8\x9bie \xc8\x99i Procuratur\xc4\x83 se implic\xc4\x83 \xc3\xaen desf\xc4\x83\xc8\x99urarea anchetei, \xc3\xaens\xc4\x83 cu un exces de zel deosebit, care conduce la erori judiciare._NEWLINE_Pe 15 iulie este re\xc8\x9binut Gheorghe Samoilescu, taximetrist n\xc4\x83scut \xc3\xaen 1951, care recunoa\xc8\x99te c\xc4\x83 \xc3\xaent\xc3\xa2lnise victima \xc3\xaen tramvai, \xc3\xaei propusese o aventur\xc4\x83 \xc8\x99i c\xc4\x83 o deposedase de un l\xc4\x83n\xc8\x9bi\xc8\x99or de aur._NEWLINE_Acesta devine principalul suspect al crimei \xc8\x99i este arestat preventiv pentru 30 de zile._NEWLINE_Supus unei anchete dure, \xc3\xaenso\xc8\x9bit\xc4\x83 de torturi \xc8\x99i amenin\xc8\x9b\xc4\x83ri, Samoilescu este nevoit s\xc4\x83 recunoasc\xc4\x83 tot ce i se ceruse._NEWLINE_Este condamnat la 25 de ani de deten\xc8\x9bie, din care a efectuat doar cinci, deoarece abia \xc3\xaen 1981 este descoperit adev\xc4\x83ratul vinovat._NEWLINE_Acesta era Cozmici Romca, un pictor mediocru, care \xc3\xaentre timp a mai comis o crim\xc4\x83 similar\xc4\x83._NEWLINE_Cozmici, \xc3\xaen v\xc3\xaerst\xc4\x83 de 25 de ani, era muncitor necalificat la \xc3\x8entreprinderea \xe2\x80\x9eMarmura\xe2\x80\x9d. A recunoscut c\xc4\x83 a ucis  fata pentru care fusese condamnat Samoilescu. Probele erau incotestabile: ceasul primei victimei era la m\xc3\xa2na so\xc8\x9biei lui Cozmici, iar sub capacul acestui ceas, anchetatorii au g\xc4\x83sit fotografia prietenului fetei. Amprenta prelevat\xc4\x83 de pe ambalajul unuia din coletele cu fragmente de cadavru a fost identificat\xc4\x83 ca fiind a lui Cozmici. Acesta a mai m\xc4\x83rturisit  c\xc4\x83, tat\xc4\x83l lui, care suferea de semi-paralizie, se afla \xc3\xaentr-o camer\xc4\x83 al\xc4\x83turat\xc4\x83, atunci c\xc3\xa2nd a ucis-o pe Anca. Tat\xc4\x83l lui Romca Cozmici era colonelul de securitate Eftimie Cozmici, fost coleg de deten\xc8\x9bie cu Gheorghe Gheorghiu Dej \xc8\x99i cu Nicolae Ceau\xc8\x99escu \xc3\xaen \xc3\xaenchisoarea de la T\xc3\xa2rgu Jiu. Romca Cozmici a fost condamnat la pedeapsa capital\xc4\x83 \xc8\x99i executat prin \xc3\xaempu\xc8\x99care._NEWLINE_Samoilescu este eliberat, dar cu s\xc4\x83n\xc4\x83tatea distrus\xc4\x83 \xc8\x99i cu ambii p\xc4\x83rin\xc8\x9bi deceda\xc8\x9bi din cauza grelelor \xc3\xaencerc\xc4\x83ri prin care trecuser\xc4\x83._NEWLINE_Samoilescu a decedat \xc3\xaen 2005, de cancer pulmonar._NEWLINE_\xc3\x8en februarie 2014, fiica sa, Turchetta Laura Margareta, a ob\xc8\x9binut o compensa\xc8\x9bie de 500.000 euro prin hot\xc4\x83r\xc3\xa2rea Tribunalului Bucure\xc8\x99ti.'